Ulla Tørnæs (V), 2000-10-05:
Hvorfor står jeg egentlig her, startede statsministeren med, med reference til Ulf Pilgaard, ja, jeg kunne såmænd også spørge mig selv om, hvorfor statsministeren af og til står på Folketingets talerstol, men o.k. Lad mig starte med at kvittere for de pæne ord, som statsministeren trods alt havde om mit indlæg om europapolitikken, det er jeg selvfølgelig glad for.
Men så slutter også min glæde, for statsministeren forsøgte igen at afspore hele debatten om sundhedspolitikken og det, som Venstre har foreslået.
Vi er faktisk meget optagede af at sikre, at sundhedsvæsenet kommer til at fungere så godt som overhovedet muligt.
Det er præcis derfor, at vi har afsat 1,5 mia. kr. til at give sundhedssektoren en saltvandsindsprøjtning.
Det er bestemt ikke nogen kritik af det sundhedsfaglige personale, hverken læger, sygeplejersker, portører eller andre, men det er nærmere en kritik af den måde, vi har valgt at opbygge vores sundhedssystem på.
Og vi er som sagt meget optaget af at få fjernet ventelisterne eller få dem nedbragt.
Og vi husker tydeligt, hvordan statsministeren i sin åbningstale vist nok i 1993 sagde, at ingen patient skulle vente mere end 3 måneder på behandling.
Lad mig minde om, at i 1993 ventede i gennemsnit 31 pct. af samtlige patienter mere end 3 måneder.
I l998 er det tal vokset til 32 pct.
Så man må nok sige, at regeringens succesrate på det her område kan ligge på et meget, meget lille sted. Så må jeg for andet år i træk konstatere, at statsministeren ikke har forstået eller måske nærmere ikke gidet sætte sig ind i, hvad der er Venstres forslag, når vi taler om børnepasning.
Hvorfor i alverden skal mødrene gå hjemme ved kødgryderne, sådan som statsministeren antyder det, blot fordi man vælger et andet tilbud end den kommunale institution?
Det er præcis det, Venstres forslag handler om.
Det handler om at give børnefamilierne en ekstra mulighed.
Hvorfor er Socialdemokratiet så bange for at lade forældrene vælge selv?
Vi er i Venstre absolut ikke bange for at lade forbrugerne vælge selv.
Så må jeg jo konstatere på baggrund af mit spørgsmål, jeg stillede her som en kort bemærkning, at det nu vil være sådan, at alle regioner bliver stillet lige, også når det handler om at finansiere videregående uddannelser.
For vi er i en situation i dag, vil jeg sige til statsministeren, hvor der faktisk er meget ulige vilkår, når det handler om finansiering af de videregående uddannelser.
Det er sådan, at en række videregående uddannelser finansieres af amter og kommuner, og det finder vi i Venstre ikke er rimeligt.
Vi finder ikke, at det er rimeligt, at regeringen på den måde har væltet en byrde over på de regionale myndigheder.
Ikke at de nødvendigvis skal udvikle sig ens - jeg er bestemt tilhænger
af frihed til forskellighed - men for mig handler det meget om, at regeringen sikrer, at regionerne får ens vilkår.
Så skal jeg slutte af med at sige, at vi i Venstre kan stemme for det af regeringen fremsatte forslag til vedtagelse.
Det er jo sådan nogle almindelige betragtninger i retning af, at det lovforslag, som var til folkeafstemning, bortfalder.
Det er jo blot en konstatering, så vi kan naturligvis støtte det forslag til vedtagelse, som regeringen har fremsat, og dermed bortfalder jo de øvrige forslag.